钦定古今图书集成/明伦汇编/氏族典/第256卷 > 王浑
## 钦定古今图书集成/明伦汇编/氏族典/第256卷 > 王浑

按《晋书王浑传》：“浑字元冲，太原晋阳人也。父昶，魏司
空。浑沉雅有器量，袭父爵京陵侯，辟大将军曹爽掾。
爽诛，随例免。起为怀令。咸熙中，为越骑校尉。武帝受
禅，加扬烈将军。泰始初，迁东中郎将，转监豫州诸军
事。吴将薛莹、鲁淑众号十万，浑击破之。迁安东将军，
镇寿春。浑陈兵东疆，视其地形险易，历观敌城，察攻
取之势。”及大举伐吴，浑率师出横江。吴丞相张悌、大
将军孙震等率众数万指城阳，浑遣孙畴、周浚击破
之，斩二将，吴人大震。既而王濬破石头，降孙皓，威名
益振。明日，浑始济江，登建业宫，酾酒高会。自以先据
江上，破皓中军，按甲不进，致在王濬之后，意甚愧恨，
频奏濬罪状。帝下诏进爵为公。时吴人新附，颇怀畏
惧。浑抚循羁旅，座无虚席，门不停宾，于是江东之士，
莫不悦附。征拜尚书左仆射。会朝臣立议，齐王攸当
之藩，浑上书谏，不纳。太熙初，迁司徒。惠帝即位，加侍
中，又诏录尚书事。元康七年薨，谥曰元。子济嗣。